"Catalunya és, ha estat i serà un agent còmplice, fiable i responsable de les Nacions Unides", afirma Solé en l'acte organitzat per l'ANUE al Parlament
El conseller d'Acció Exterior, Relacions Institucionals i Transparència, Bernat Solé, ha participat aquest dilluns a la inauguració dels actes amb motiu del 75è aniversari de les Nacions Unides al Parlament de Catalunya.
A l'acte institucional, organitzat per l'Associació per a les Nacions Unides a Espanya (ANUE), Solé ha posat de relleu el paper de la societat civil, que assegura que ajuda a "amplificar la veu de Catalunya als grans escenaris de presa de decisió internacionals".
Solé també ha destacat el compromís del Govern amb el multilateralisme en un moment "complex" a causa de la "crisi global sanitària, climàtica, econòmica i social".
Per al conseller, el context derivat de la COVID-19 demostra que "només amb una acció conjunta i compartida es pot fer front als reptes globals".
Solé ha reafirmat l'aposta de Catalunya " per un sistema multilateral més efectiu i inclusiu, que asseguri la participació i la implicació de tots els actors " en la resolució dels grans reptes, en línia amb l'Agenda 2030 i els Objectius de Desenvolupament Sostenible. "
Des de Catalunya també volem ser part de la resposta ", ha subratllat.
En la seva intervenció, Solé ha recalcat que, davant dels obstacles, la línia que seguirà el Govern "sempre és i serà més democràcia i respecte pels drets fonamentals".
En aquest sentit, s'ha referit a la inhabilitació del president Quim Torra per haver defensat la llibertat d'expressió, una decisió que " contradiu els valors de les Nacions Unides ".
Es tracta "d'una prova més que la judicialització no és ni serà la solució als conflictes polítics", ha advertit.
Les Nacions Unides naixien el 24 d'octubre de l'any 1945 amb la finalitat de promoure un món de pau i esperança després de la devastadora Segona Guerra Mundial.
Enguany, la commemoració del seu 75è aniversari "ha de ser un punt d'inflexió i d'esperança de cara al futur", segons el conseller Solé, que ha reflexionat sobre les circumstàncies de 1945 i les de 2020: "Si el món del 1945 va poder crear les Nacions Unides per a un planeta de pau i esperança, el món del 2020 ha de poder continuar fent-ho, amb més empenta i convicció".
Una convicció que, d'altra banda, manté Catalunya amb les Nacions Unides, de qui " és, ha estat i serà un agent còmplice, fiable i responsable ", ja que " compartim els anhels, els valors i una manera solidària i compromesa de treballar per al món que volem ".
En són exemple la col·laboració de Catalunya amb la UNESCO des de fa més de 30 anys i els estrets lligams amb el Programa de les Nacions Unides per al Desenvolupament (PNUD).
"Catalunya ha fet molta feina i en vol fer més", segons Solé.
Una altra mostra del rol actiu de Catalunya en la resolució de reptes globals són les actuacions del Govern en matèria migratòria.
A mitjans de setembre, la Generalitat va oferir-se a acollir 120 persones refugiades de Moria, a l'illa grega de Lesbos, arran de l'incendi que va arrasar el camp.
Els consellers Bernat Solé i Chakir el Homrani van fer, a més, un pas més enllà en enviar una carta a la Comissió Europea recalcant la voluntat de Catalunya de ser una part activa en la resposta a la situació de crisi humanitària que viuen les persones refugiades a Europa.
L'acte de commemoració dels 75 anys de l'ONU ha estat presidit pel president del Parlament, Roger Torrent, i hi han intervingut la presidenta de l'Associació per a les Nacions Unides a Catalunya, Eulàlia Pascual; la diputada adjunta a l'Àrea de Presidència i delegada per a les Relacions Internacionals de la Diputació de Barcelona, Pilar Díaz; i el Dr.
Xavier Pons Ràfols, degà de la Facultat de Dret de la Universitat de Barcelona.
El conseller agraeix la tasca de la societat civil, que ajuda a "amplificar la veu de Catalunya als grans escenaris de presa de decisió internacionals"